Document ID: 32013R0985

NARIADENIE KOMISIE (EÚ) č. 985/2013
zo 14. októbra 2013,
ktorým sa mení a opravuje príloha I k nariadeniu Európskeho parlamentu a Rady (ES) č. 1334/2008, pokiaľ ide o použitie určitých aromatických látok
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13 (1), a najmä na jeho článok 11 ods. 3,
so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
keďže:
(1)
V prílohe I k nariadeniu (ES) č. 1334/2008 je stanovený zoznam Únie obsahujúci arómy a východiskové materiály na použitie v potravinách, ako aj podmienky ich používania.
(2)
V časti A zoznamu Únie sú uvedené aromatické látky, ktoré prešli procesom hodnotenia a ku ktorým nie sú priradené žiadne poznámky pod čiarou, a aromatické látky v procese hodnotenia, ktoré sú v uvedenom zozname označené poznámkami pod čiarou 1 až 4.
(3)
Európsky úrad pre bezpečnosť potravín ukončil proces hodnotenia 23 látok, ktoré sú v súčasnosti uvedené v zozname ako aromatické látky v procese hodnotenia. Úrad EFSA hodnotil tieto aromatické látky v týchto skupinách látok: hodnotenie FGE.06rev4 (3) (látky FL 02.229, 05.137, 09.562 a 09.854), hodnotenie FGE.07rev4 (4) (látky FL 02.145, 02.194, 02.211, 07.198 a 07.204), hodnotenie FGE.08rev5 (5) (látky FL 15.134), hodnotenie FGE.09rev4 (6) (látky FL 07.202 a 07.255), hodnotenie FGE.12rev3 (7) (látka FL 05.182), hodnotenie FGE.20rev4 (8) (látky FL 05.026, 05.028, 05.029 a 09.858), hodnotenie FGE.23rev4 (9) (látka FL 13.170), hodnotenie FGE.63rev1 (10) (látky FL 02.252, 07.190 a 09.936), hodnotenie FGE.94rev1 (11) (látky FL 16.095) a hodnotenie FGE.304 (12) (látka FL 16.123). Úrad EFSA dospel k záveru, že tieto aromatické látky nepredstavujú pri odhadovanej miere ich príjmu v strave žiadne bezpečnostné riziko.
(4)
Aromatické látky hodnotené v uvedených skupinách látok by sa preto mali zahrnúť do zoznamu Únie ako zhodnotené látky tým, že sa v príslušných zápisoch odstránia poznámky pod čiarou 1 až 4.
(5)
Po uverejnení zoznamu Únie sa zistilo, že sa v ňom vyskytujú určité chyby. Tieto chyby sa týkajú názvov, čísiel CAS, čísiel JECFA alebo sekundárnych zložiek týchto látok: FL 02.093, 02.110, 05.085, 08.004, 09.016, 09.131, 09.132, 09.266, 09.578, 09.596, 09.880, 12.075, 12.086, 12.273, 13.028, 13.190, 14.067 a 17.015. Uvedené chyby by sa mali opraviť.
(6)
Časť A prílohy I k nariadeniu (ES) č. 1334/2008 by sa preto mala zodpovedajúcim spôsobom zmeniť a opraviť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Časť A prílohy I k nariadeniu (ES) č. 1334/2008 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. októbra 2013

Labels: 0
3
17